A Bizottság határozata
(2002. október 23.)
a vasúti szállítási szolgálati menetrend változásának időpontja tekintetében a 2001/14/EK irányelv módosításáról
(az értesítés a C(2002) 3997. számú dokumentummal történt)
(EGT vonatkozású szöveg)
(2002/844/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a vasúti infrastruktúrakapacitás elosztásáról, továbbá a vasúti infrastruktúra használati díjának és a biztonsági tanúsítvány díjának felszámításáról szóló, 2001. február 26-i 2001/14/EK európai parlamenti és tanácsi irányelvre [1] és különösen annak 34. cikke bekezdésére,
mivel:
(1) A 2001/14/EK irányelv III. melléklete létrehozza a vasúti infrastruktúrakapacitás elosztása folyamatának ütemtervét, és előírja, hogy a szolgálati menetrendváltozásnak minden év május utolsó szombatján éjfélkor kell megtörténnie.
(2) Kereskedelmi okok miatt a pályahálózat-működtetők és a vasúttársaságok azt javasolják, hogy a menetrendváltozások napját helyezzék át minden év decemberére.
(3) A 2001/14/EK irányelv III. mellékletét ezért ennek megfelelően módosítani kell.
(4) Az e határozatban előírt intézkedések összhangban vannak a 2001/14/EK irányelv által létrehozott bizottság véleményével,
ELFOGADTA EZT A HATÁROZATOT:
1. cikk
A 2001/14/EK irányelv III. mellékletének 2. pontja helyébe a következő rendelkezés lép:
"2. A szolgálati menetrend december második szombatján éjfélkor változik meg. Amennyiben a téli évszak után változtatásra vagy kiigazításra kerül sor, különösen a regionális személyforgalom menetrendjének változásaira tekintettel, ezt június második szombatján éjfélkor kell végrehajtani, továbbá ezen időpontok között akkor, amikor szükséges. Az pályahálózat-működtetők eltérő dátumokban is megállapodhatnak, és ebben az esetben tájékoztatják a Bizottságot, ha ez érintheti a nemzetközi forgalmat."
2. cikk
Ezt a határozatot kell alkalmazni a 2003. évi menetrendre, amely 2002. december 14-én lép hatályba. A Nagy-Britanniában alkalmazott szabályozás sajátossága miatt az Egyesült Királyság a 2003. decemberében hatályba lépő 2004. évi menetrendre alkalmazhatja e határozatot, amennyiben ez nem befolyásolja az irányelv egyéb, különösen a nemzetközi együttműködésre vonatkozó rendelkezéseit.
3. cikk
Ennek a határozatnak a tagállamok a címzettjei.
Kelt Brüsszelben, 2002. október 23-án.